เว้นภาษีเงินได้ค่าเวนคืน
ครม.สั่งทบทวนยกเว้นภาษีเงินได้ “เงินได้ทดแทน” จากการเวนคืนที่ดิน-อสังหาริมทรัพย์
14 มี.ค. 2555

ครม.สั่งทบทวนยกเว้นภาษีเงินได้ “เงินได้ทดแทน” จากการเวนคืนที่ดิน-อสังหาริมทรัพย์
แหล่งข่าวจากทำเนียบรัฐบาล เปิดเผยว่า ในการประชุมคณะรัฐมนตรี (ครม.) เมื่อวันที่ 13 มี.ค. ได้มีการพิจารณามาตรการภาษีเพื่อช่วยเหลือผู้ถูกรอนสิทธิ์ในอสังหาริมทรัพย์ตามกฎหมายว่าด้วยการจำกัดสิทธิการใช้ที่ดิน โดยให้ยกเว้นภาษีเงินได้บุคคลธรรมดาสำหรับเงินได้ทดแทนเนื่องจากการรอนสิทธิ์ในอสังหาริมทรัพย์ที่มีกฎหมายรองรับ 
มาตรการภาษีดังกล่าวเป็นข้อเสนอของกระทรวงการคลัง ที่ต้องการช่วยเหลือผู้ถูกรอนสิทธิ์ให้ได้รับยกเว้นภาษีสำหรับเงินได้ทดแทนเนื่องจากการรอนสิทธิ์ในอสังหาริมทรัพย์ ซึ่งจะช่วยให้โครงการลงทุนก่อสร้างโครงสร้างพื้นฐานที่เป็นประโยชน์กับส่วนรวมดำเนินการได้อย่างต่อเนื่อง และสร้างความเป็นธรรมให้แก่ผู้ถูกรอนสิทธิ์
กระทรวงการคลัง รายงานว่า การยกเว้นภาษีเงินได้บุคคลธรรมดากรณีนี้ ทำให้รัฐสูญเสียรายได้เพียงเล็กน้อย ในขณะที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) พิจารณาแล้วเห็นด้วยกับมาตรการนี้ เพราะเป็นการบรรเทาภาระภาษีเงินได้ค่าทดแทนให้เจ้าของทรัพย์สินที่ถูกรอนสิทธิ์ 
อย่างไรก็ตาม ครม.มีการหารือในเรื่องนี้ โดยตั้งคำถามว่ากรณีที่ผู้ถูกรอนสิทธิ์ในอสังหาริมทรัพย์ยินยอมให้รอนสิทธิ์ด้วยความเต็มใจ สมควรได้รับการยกเว้นภาษีเงินได้ส่วนนี้ แต่หากผู้ที่จะถูกรอนสิทธิ์ไม่ยินยอม จะต้องยกเว้นภาษีให้คนส่วนนี้หรือไม่ ซึ่งไม่มีคำตอบจากกระทรวงการคลัง ครม.จึงให้กลับไปทำรายละเอียดเพิ่มเติม